KIRJALLINEN KYSYMYS P-2382/01 esittäjä(t): Antonios Trakatellis (PPE-DE) komissiolle. EY:n virkamiehiin sovellettavia henkilöstösääntöjä koskeva asetus: tasa-arvoisuuden ja vapaan asettautumisen periaatteen loukkaaminen sekä asettautumista koskevien eläkesäännösten rikkominen.



Virallinen lehti nro 081 E , 04/04/2002 s. 0167 - 0168



KIRJALLINEN KYSYMYS P-2382/01 esittäjä(t): Antonios Trakatellis (PPE-DE) komissiolle (3. elokuuta 2001) Aihe: EY:n virkamiehiin sovellettavia henkilöstösääntöjä koskeva asetus: tasa-arvoisuuden ja vapaan asettautumisen periaatteen loukkaaminen sekä asettautumista koskevien eläkesäännösten rikkominen Euroopan yhteisöjen virkamiehiin sovellettavien henkilöstösääntöjen 83 artiklan 2 kohdassa ja näiden yhteisöjen muuta henkilöstöä koskevien palvelussuhteen ehtojen vastaavassa artiklassa määritellään kaikille virkamiehille eläkemaksun määräksi 8,25 prosenttia asianomaisen peruspalkasta ottamatta huomioon 64 artiklassa säädettyjä korjauskertoimia. Yhtenäisen maksun vahvistamisesta huolimatta kyseisen asetuksen 82 artiklan 1 kohdassa säädetään, että myönnetyn eläkkeen suuruuden perusteena käytetään ainoastaan palveluksesta poistuvan virkamiehen ilmoittamaa asuinmaata, jossa hän aikoo oleskella eläkkeen myöntämisen jälkeen, ja paikallista elintasoa. Edellä mainitut seikat huomioon ottaen kysyn komissiolta seuraavaa: 1. Mihin toimiin komissio aikoo ryhtyä tasa-arvoisuuden perusperiaatteen loukkaamisen suhteen, koska periaatetta sovellettaessa jokaisen samaa eläkemaksua maksavan virkamiehen tulee nauttia samoista eläke-eduista, sekä vapaan asettautumisen periaatteen suhteen, joka mahdollistaa asettautumisen minkä tahansa jäsenvaltion alueelle korjauskertoimien määrittämisen ansiosta? 2. Mitä komissio aikoo tehdä korjatakseen tapaukset, joissa virkamiehet rikkovat eläkesäännöksiä valitsemalla kuvitellun asuinpaikan nauttiakseen suurempaa eläkettä ilman että korjauskertoimien soveltamista koskevat todelliset ehdot täyttyvät? 3. Aikooko komissio ehdottaa henkilöstösääntöjen muuttamista ja peruuttaa korjauskertoimia koskevat epäoikeudenmukaiset säännökset, jotta samoja eläkemaksuja maksavat virkamiehet nauttisivat samaa eläkettä? Neil Kinnockin komission puolesta antama vastaus (28. syyskuuta 2001) Entisille yhteisön virkamiehille maksettavien eläkkeiden maksujärjestelmässä taataan täysin tasapuolinen kohtelu. Painotussääntöjä, jotka laadittiin vastaavan ostovoiman varmistamiseksi kaikissa kotipaikkajäsenvaltioissa, sovelletaan yhdenmukaisesti jokaiseen yhteisön toimielimestä eläkkeelle siirtyneeseen henkilöön. Kansallisuus tai alkuperämaa eivät vaikuta näihin painotuksiin. Kun virkamies on toimielimen aktiivisessa palveluksessa paikassa, jossa painotus ei ole 100, kaikki hänen palkkansa osat, myös eläkejärjestelmään suoritettavat maksut, joko korotetaan tai alennetaan asianomaisella kertoimella. Järjestelmä rahoitetaan kuitenkin painottamattomilla määrillä, sillä virkamiehen tulevia asuinpaikkakuntia ei luonnollisestikaan voida tietää. Näin varmistetaan eläkkeiden vastaavuus ostovoiman kannalta ja tasapuolinen kohtelu (koska kaikki virkamiehet maksavat eläkejärjestelmään saman osuuden peruspalkastaan). Myös vapaan asettautumisen periaatetta noudatetaan. Henkilöstösäännöissä sallitaan eläkeläisille täysi vapaus valita asuinmaansa. Painotusten poistaminen loisi epäoikeudenmukaisen tilanteen ennen kaikkea eläkeläisille, jotka päättävät asettautua sellaiseen alkuperäjäsenvaltioon tai muuhun jäsenvaltioon, jossa elinkustannukset ovat suhteellisen korkeat. Komissio tekee vuosittain kaikkiin eläkeläisiin kohdistuvia tarkastuksia. Ne voidaan tehdä monella eri tavalla, kuten pyytämällä todisteasiakirjoja eläkeläisen todellisen asuinpaikkakunnan vahvistamiseksi tai tekemällä tarkkoja hallinnollisia tutkimuksia. Jälkikäteen peruutettava painotus voi johtaa henkilöstösääntöjen 85 artiklan mukaiseen liikaa maksettujen määrien perintään. Kaikki yhteisön toimielimet hyväksyivät äskettäin tällaisen tiukan järjestelmän, jolla estetään tehokkaasti asuinpaikkakuntaa koskevien väärien tietojen antaminen. Jos parlamentin jäsenellä on hallussaan todisteita siitä, että entiset virkamiehet ovat rikkoneet eläkelainsäädäntöä kuten kysymyksestä voi päätellä komissio pyytää häntä toimittamaan todisteet tästä komissiolle tai petostentorjuntavirastolle (OLAF). Komissio harkitsee parhaillaan uusia eläkesääntöjä, jotta painotuksissa otettaisiin paremmin huomioon jäsenvaltioiden eri osien ostovoima. Asia otettiin esille henkilöstösääntöjen uudistamista koskevissa suuntaviivoissa, joista keskustellaan parhaillaan henkilökunnan edustajien kanssa. Nykyiset painotukset perustuvat jäsenvaltioiden pääkaupunkien elinkustannuksiin. Kunkin maan keskimääräisiin elinkustannuksiin perustuvat kertoimet kuvastaisivat todennäköisesti paremmin todellisia olosuhteita.